Foto: Moskva viloyati favqulodda vaziyatlar bosh boshqarmasi / TASS Moskva viloyatining Ramenskiy tumanidagi issiqxona xo‘jaligida sodir bo‘lgan yong‘in oqibatida 8 kishi halok bo‘ldi, bir kishi shifoxonaga yotqizildi. Qurbonlar Tojikiston fuqarolari bo‘lgani aytilmoqda. Ba’zi manbalarga ko‘ra, ulardan biri Vetnam fuqarosi ham bo‘lishi mumkin. Rossiya FVVdan ma’lum qilishlaricha, tonggi soat 05:00 atrofida boshlangan yong‘in 240 kv.m. maydonni qamrab olgan. Dastlabki o‘rganish xulosalariga ko‘ra, yong‘inga isitish priborlaridagi qisqa tutashuv sabab bo‘lgan. TASS manbasiga ko‘ra, issiqxona joylashgan yer uchastkasi Ozarboyjon fuqarosiga tegishli. U yerda asosan chet ellik muhojirlar lola yetishtirish bilan shug‘ullanishadi. Hodisa yuzasidan jinoiy ish qo‘zg‘atilgan. Vafot etganlarning shaxsini aniqlash ishlari davom etmoqda.